Wes-Kaap is reg vir vlak 3, sê Winde | Netwerk24
Wes-Kaap is reg vir vlak 3, sê Winde
Deur Marelize Barnard 19 Mei 2020 19:59
Die Wes-Kaap se gesondheidsdienste is ten volle gereed vir die piek van die Covid-19-pandemie en die provinsie kan na vlak 3 geskuif word, sê Alan Winde, Wes-Kaapse premier.
"Ons moet onthou die wetenskaplike rede vir die inperking was om aan ons tyd te gee om voor te berei vir die piek. Covid-19 kan nie gekeer word nie en baie mense gaan in die komende weke siek word. Die kernmaatstaf wat gebruik moet word om die vlakke van inperking te bepaal, is of die provinsies gereed is om aan elke persoon die nodige sorg te gee wanneer hulle dit nodig het.
"Ons glo die hele Wes-Kaap kan na vlak 3 skuif," sê Winde.
Hy sê daar is reeds ver gevorder om die Kaapstadse Internasionale Konferensiesentrum (Kiks) om te skakel tot 'n tydelike veldhospitaal met 850 beddens. Nog veldhospitale met 660 bykomende beddens gaan langs die R300 in die metro, in Khayelitsha en ook in die Wynlande-distrik ingerig word.
Dit is bo en behalwe die 2 162 beddens in algemene hospitaalsale en 150 beddens in hoësorgeenhede in die provinsie.
Daar is reeds 3 888 gemeenskapswerkers ontplooi en 'n verdere 464 sal binnekort hierby gevoeg word.
Die Wes-Kaap het ook die hoogste getal toetse per capita van al die provinsies (1 347,27 per 100 000 inwoners) tot dusver gedoen.
Daar word gefokus op kernpunte met 'n hoë aantal besmettings. Altesame 473 348 mense is reeds deur siftingsprosesse waarvan 12 095 verwys is vir koronavirustoetse.